THE SUNDAY TIMES B’ritratt mill-ajru tat-taqsima tal-emerġenza f’Mater Dei, il-gazzetta tgħid li minn testijiet li saru apposta rriżulta li l-istrutturi tal-konkrit li qed iżommu l-binja fl-Emerġenza ma jifilhux il-piż biex jinbena sular ieħor li l-Isptar kiseb il-permess għalih biex jakkomoda swali ġodda. Dan ifisser li qabel ma jittella’ l-bini jrid isir xi ħaġa li tiżgura li l-binja hija sigura. Il-Ministru tas-Saħħa Konrad Mizzi qal li sejjaħ lil pulizija biex tinvestiga l-każ ħalli fi kliemu jkun hemm kontabbilità politika, teknika u kuntrattwali. Il-Ministru Mizzi qal li l-investigazzjoni trid issir malajr għax il-Gvern ma jridx isaħħaħ il-binja u jgħatti l-mod kif inbena l-isptar originarjament. The Sunday Times tgħid ukoll fi storja oħra li l-pulizija se tressaq il-Qorti lil eks-Chairman tal-Enemalta Alex Tranter fuq allegat miżapproprjazzjoni ta’ flus bil-credit card tal-Enemalta. Il-każ m’għandux x’jaqsam mal-iskandlu taż-żejt. The Malta Independent on Sunday Il-gazzetta tgħid li xi kaċċaturi għamlu tagħhom diversi nħawi f’ras Wardija billi bnew numru ta’ mnasab hekk kif għada jibda l-istaġun tal-insib fil-ħarifa. F’artiklu ieħor il-gazzetta tikkwota lill-Ministru tal-Affarijiet Barranin George Vella jwissi li l-Libja tista’ ssir bħal Iraq. MALTATODAY MaltaToday tgħid li l-Enemalta issa qed taħseb biex terġa’ tapplika biex tinstalla substation biex tagħti l-provvista tad-dawl lil kmamar fl-Armier. Dan wara li fl-2012, taħt il-Gvern preċedenti, il-MEPA kienet rrifjutat li tagħti permess biex tinbena substation. Dil-ġimgħa l-Enemalta kkonfermat li bdiet tinstalla l-ismart meters fl-Armier u l-gazzetta tgħid li l-Gvern qed jagħti l-barka lill-illegalitajiet. F’rapport ieħor jingħad li wieħed mill-azzjonisti tal-kumpanija Cities Entertainment li kellha l-Cafe Premier ċaħad li tħallset commission meta sar il-bejgħ tal-proprjetà lill-Gvern li sewa lill-kaxxa ta’ Malta €4.2 miljun. Mario Camilleri qed jiċħad li tħallsu 200,000 ewro f’kummissjonijiet. Il-Malta Today għandha artiklu ieħor fuq l-ewwel paġna li jgħid li l-kumpanija fil-qasam ambjentali Ecoserv ingħatat kuntratt ta’ 116,000 ewro biex tagħmel studju ta’ kemm jgħaddu gamiem u summiem minn fuq il-Gżejjer Maltin waqt l-istaġun tal-kaċċa fil-ħarifa. IT-TORĊA Il-gazzetta tgħid li għall-PN l-ebda elezzjoni m’għandha titħassar iżda tfakkar li fl-2005 il-PN kien irtira l-kandidati u tħassru l-elezzjonijiet lokali fiz-Żejtun u l-Marsa. It-Torċa tgħid ukoll li ċertu apparat elettroniku domestiku li qed jintuża llum jista’ ma jibqax jinstab fis-suq minħabba direttiva Ewropea ġdida li se tipprojbixxi apparat li jaħdem b’vultaġġ għoli. ILLUM Il-gzzetta ILLUM tippubblika intervista mal-Avukat tal-Soċju tal-M.U.S.E.U.M mis-Siġġiewi li tressaq il-Qorti wara li allegatament abbuża minn tifel fejn jgħid li l-klijent tiegħu hu innoċenti u jikkritika l-fatt li Malta hija l-unika pajjiż fl-Ewropa fejn spettur tal-pulizija jagħżel waħdu jekk irressaqx persuna l-Qorti jew le. It-titlu tal-istorja huwa Pedofelija Vvintata? Fi storja oħra l-ILLUM tgħid li nhar l-Erbgħa se ssir mixgħela quddiem id-dar tal-Arċisqof Cremona b’turija ta’ appoġġ għall-iżviluppi u d-dibattitu li qed isir dwar it-tmexxija tal-Knisja lokali. KullĦadd B’ritratt tal-proġett tal-Baċir Numru 1 f’Bormla, inawgurat din il-ġimgħa l-gazzetta KullĦadd tgħid li dan il-proġett jagħti nifs ġdid għall-Bormla. Il-gazzetta għandha artikli oħra dwar it-tkabbir ekonomiku, il-fethim ta’ kollaborazzjoni bejn il-Ministeru tas-Saħħa u l-Għaqda Dinija tas-Saħħa biex tkun implimentata aħjar il-politika tas-saħħa fil-pajjiż u storja oħra dwar il-memorji tal-bidu tal-Forum Żgħażagħ Laburisti. MUMENT Fl-aħħar nett il-MUMENT jirrapporta li l-Partit Nazzjonalista huwa kontra l-ħsieb tal-Gvern li jipposponi l-elezzjonijiet tal-kunsilli lokali. Is-Segretarju Ġenerali Chris Said qal li l-Maltin għandhom jinkwetaw li beda l-logħob mad-demokrazija. Il-gazzetta tal-PN tirrapporta wkoll li r-rekords mediċi fl-isptar dwar il-pazjenti Libjani li qed jinġiebu Malta gieli ma qablux mal-kundizzjoni li dawn l-individwi jkollhom.